MG5 Electric stationcar – danske priser og varianter

Danmarks første komplet eldrevne stationcar kommer ud til de danske MG Brand Stores i marts måned. Og til en yderst favorabel pris. Den lander i Danmark i to udstyrsvarianter, hvoraf indstigningsmodellen kommer til at koste fra 289.999 kroner.

Topmodellen bliver bare 10.000 kroner dyrere og kan altså fås for lige under 300.000 kroner. Det er en god sjat billigere end vi gættede på, da de svenske priser blev offentliggjort.

Fra markedslanceringen er MG5 Electric tilgængelig med et 61,1 kWh-batteri (Long Range) og en rækkevidde op til 400 kilometer (WLTP). Forhjulene trækkes af en elmotor med en ydelse på 156 hk (115 kW) og et drejningsmoment på 280 Nm.

Den leverer en tophastighed på 185 km/t. Desuden har den 3-faset AC-opladning med op til 11 kW. Bilen kan DC-lynoplade med op til 87 kW, så batteriet kan oplades fra  5 til 80 procent på 40 minutter.

Det store bagagerum på 479 liter kan udvides til 1.367 liter, når bagsæderne (60/40) lægges ned. Det suppleres af en maksimal anhængervægt på 500 kilo, et maksimalt kuglehovedtryk på 50 kilo og en taglast på 75 kilo.

Bagagerummet (foto: MG Motors Danmark).

Standardudstyret …

MG5 Electric tilbydes i fire forskellige karrosserifarver (Dover White, Pebble Black, Diamond Red og Medal Silver) og to udstyrsvarianter: Comfort og Luxury.

MG iSmart Lite-systemet følger med som standardudstyr. Det indbefatter en 10,25-tommer touchskærm med navigation, Apple CarPlay, Android Auto, Bluetooth, fire USB-porte, DAB+ og mulighed for fjernbetjening af forskellige funktioner via en smartphoneapp.

Bilen er også udstyret med Vehicle-to-load-system (V2L) som standard. Det gør det muligt at bruge bilens batteri som strømforsyning til et eksternt elektrisk system. Man kan tilslutte alle typer elektriske enheder, der så oplades af batteriet i MG5 Electric – det gælder for eksempel en luftpumpe, en elkedel, en køleboks, en elcykel, en bærbar computer, et elektrisk løbehjul m.m.

Et kig indenfor i kabinen (foto: MG Motors Danmark).

To udstyrsvarianter

Listen over standardudstyr i (den mindste) Comfort-version er omfattende.

Aircondition med PM2.5-luftfilter.

LED-for- og baglygter.

Opvarmede forsæder.

Parkeringshjælp.

7-tommer digital instrumentenhed.

Læderbetrukket funktionsrat.

16-tommer alufælge.

Nøglefri adgang.

Ni avancerede førerassistentsystemer (ADAS):

Adaptiv fartpilot.

Frontassistent til undgåelse af kollissioner.

Automatisk nødopbremsning.

Vognbaneassistent.

Kø-assistent.

Luxury-versionen kombinerer alt ovenstående med features som klimaanlæg, 360 graders parkeringskamera, bakspejl med automatisk nedblænding, elektrisk indstilleligt førersæde med lændestøtte, indtræk i kunstlæder og 17-tommer aluminiumsfælge.

Variant | Pris
MG5 Electric Comfort | 289.999 kr.
MG5 Electric Luxury | 299.999 kr.

Herunder bilens specifikationer, leveret af MG Motors Danmark:

Maks. ydelse: 156 hk (115 kW)
Maks. drejningsmoment: 280 Nm
Acceleration: 0-100 km/t:8,3 sek.
Tophastighed: 185 km/t
Batterikapacitet: 61,1 kWh
WLTP rækkevidde: 380/400 km (Luxury/Comfort)
Energiforbrug: 175 Wh/km
AC opladning: 11 kW
DC opladning: 87 kW
DC ladetid: 5-80 procent fra 40 min.
Længde: 4.600 mm
Bredde: 1.818 mm
Højde: 1.543 mm
Akselafstand: 2.659 mm
Bagagerumsvolumen: 479-1.367 liter
Egenvægt: 1.562 kg
Maks. Anhængervægt: 500 kg

MG5 Electric stationcar – danske priser og varianter